Мы махуэхэм
ЩэкIуэгъуэм и 2, щэбэт
«Совет Союзым и ЛIыхъужь» цIэр цIыхубзхэм ящыщу япэ дыдэу 1938 гъэм хуагъэфэщащ кхъухьлъатэзехуэхэу Гризодубовэ Валентинэ, Осипенкэ Галинэ, Расковэ Маринэ сымэ. Бзылъхугъэ хахуэхэр зэрыс «Хэку» кхъухьлъатэр Москва икIри къемытIысэхыу КъуэкIыпIэ Жыжьэм нэс кIуауэ щытащ.
1942 гъэм Къэбэрдей-Балъкъэр бгы лъагэ заповедникыр къызэрагъэпэщащ.
Композитор, УФ-м гъуазджэхэмкIэ щIыхь зиIэ и лэжьакIуэ, КъБР-м и Къэрал саугъэтым и лауреат Молэ Владимир къызэралъхурэ илъэс 73-рэ ирокъу.
Тхыдэ щIэныгъэхэм я доктор, КъБКъУ-м и профессор, ЩIДАА-м и академик Бгъэжьнокъуэ Барэсбий и ныбжьыр илъэс 66-рэ ирокъу.
Геолого-минералогие щIэныгъэхэм я доктор, ЩIДАА-м и академик, Тыркумэнымрэ УФ-мрэ щIэныгъэхэмкIэ щIыхь зиIэ я лэжьакIуэ Абыкъу Лейлэ къыщалъхуа махуэщ.
УсакIуэ, журналист Лъостэн Музэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 10 — 11, жэщым градуси 6 — 8 щыхъунущ.
ЩэкIуэгъуэм и 3, тхьэмахуэ
Панамэ Республикэм и лъэпкъ махуэшхуэщ — щхьэхуит зэрыхъуар егъэлъапIэ. 1903 гъэм ар Колумбием и унафэм къыщIэкIащ.
Микронезием и Федеративнэ Штатхэм я лъэпкъ махуэшхуэщ — 1991 гъэм США-м къыхэкIри, къэрал щхьэхуэ хъуащ.
1562 гъэм Къэбэрдей пщы-уэлий Идар Темрыкъуэ и щIалэ Думэныкъуэ и гъусэу Астрахань хъаным и деж кIуащ.
1907 гъэм Франджым дунейм щыяпэу вертолёт щагъэлъэтащ.
ИлъэсипщI и пэкIэ дунейм ехыжащ Дагъыстэным и цIыхубэ усакIуэ, Социалист Лэжьыгъэм и ЛIыхъужь, Лениным и цIэр зезыхьэ саугъэтым и лауреат Гамзатов Расул.
1931 гъэм Къэбэрдей-Балъкъэрым ВЦИК-м и ЩIыхь тхылъ къратащ.
Шэрджэс тхакIуэ, драматург, зэдзэкIакIуэ Шыд Юрэ и ныбжьыр илъэс 64-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градуси 10 — 15, жэщым градуси 5 — 7 щыхъунущ.
ЩэкIуэгъуэм и 4, блыщхьэ
Удмуртием республикэм и махуэр щагъэлъапIэ
Марий Эл Республикэм и махуэщ
Италием и лъэпкъ зэкъуэтыныгъэм и махуэщ
Муслъымэн махуэгъэпсымкIэ ИлъэсыщIэр — 1435 гъэр — къохьэ
1742 гъэм Черкасский Алексей (адыгэпщу щытащ) дунейм ехыжащ.
1890 гъэм дунейм щыяпэу Лондон метро лажьэу щаутIыпщащ.
Тхыдэ щIэныгъэхэм я доктор, КъБР-м щIэныгъэхэмкIэ щIыхь зиIэ и лэжьакIуэ, КъБР-м и Къэрал саугъэтым и лауреат, къэрал, жылагъуэ лэжьакIуэ Думэн Хьэсэн къызэралъхурэ илъэс 71-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 12 — 16 жэщым градуси 5 — 8 щыхъунущ.
